Leif Lahn Jensen (S), 2009-05-05:
Det er jo en sag, som har været længe undervejs, og som egentlig også har haft manglende interesse.
Det, man vil med det her forslag er netop at præcisere, hvem der har ansvaret i de forskellige situationer i folkeskolen, samtidig med at man gerne vil styrke ledelsen i folkeskolen.
Jeg vil ikke sætte så mange ord på delen om valg til bestyrelsen, men dog sige, at disse ændringer er et stort ønske fra bestyrelserne, og det er også med til at gøre mange ting lettere.
Samtidig håber vi på, at flere vil melde sig til arbejdet, når man nu skal stilles op gennem klasserne.
Med hensyn til værdireglesæt er det positivt, at skolebestyrelserne nu skal lave nogle klare regler, som netop vil beskrive nogle ordentlige retningslinjer for god adfærd på skolerne, så der opnås trivsel for både de ansatte og eleverne.
På den måde kan de jo netop også være med til at fastlægge nogle klare principper på deres skoler.
Forslaget giver lederen mulighed for at bestemme, om eleven skal undervises på samme klassetrin i 2 år, hvis det er til elevens bedste.
Vi bakker op om dette, hvis det sker i samråd og god dialog med forældrene og eleven, som forslaget jo også lægger op til.
Det må ikke være en undskyldning for ikke at tilbyde specialundervisning eller for at finde nogle hurtige besparelser; det skal være med en god faglig begrundelse.
Derfor er det også vigtigt for os, at forældrene kan forlange, at PPR inddrages, så der netop kan komme en faglig begrundelse af beslutningen.
Samtidig har forældrene stadig væk en klagemulighed, dog ikke til kommunalbestyrelsen.
For at sikre, at der netop kommer fokus på det faglige, og at det ikke vil gå ud over undervisningen for den enkelte, vil man evaluere denne del af forslaget om 3 år.
Vi har endda senest set i et svar fra ministeren, at man vil evaluere på alt i forslaget, der har med lederens nyeste kompetencer at gøre, og det kan vi da bestemt kun bifalde.
Når det på et tidspunkt kommer, vil vi tage det i forligskredsen, og der vil det for Socialdemokratiet være naturligt at spørge både forældre og elever, om de har mærket en forringelse på området.
Forslaget giver også en leder mulighed for at flytte et barn til en anden skole, igen i et tæt samarbejde med forældre og elev.
Det er meget vigtigt for os.
Det er igen vigtigt, at der er en klagemulighed, og at det sker på et fagligt grundlag.
Derfor er det rigtig, rigtig godt, at der skal foreligge en skriftlig begrundelse til orientering af elev og forældre og især også til kommunalbestyrelsen, så de lokale politikere har hånd i hanke med, hvad der sker i deres kommune.
Det er også vigtigt at fastslå, at skolelederen stadig er ansvarlig over for skolebestyrelsen og selvfølgelig skal arbejde efter de beslutninger, de værdier og de regelsæt, som skolebestyrelsen nu sætter.
Det er derfor også godt at se, at det netop bliver præciseret i forslaget, at lederens beslutning skal ligge inden for de rammer og mål, som både kommunalbestyrelsen og skolebestyrelsen har fastsat.
Med dette forslag lægger man ikke op til en ringere dialog med skolelederen og bestyrelsen, faktisk tværtimod.
Skolelederen må stadig væk snakke personsager med bestyrelsen og politikere, hvis vedkommende mener, det er relevant, og forældrene kan stadig væk kontakte de lokale politikere, som kan spørge ind til sagen.